b"\n_START_ARTICLE_\nEmilia Bernal Ag\xc3\xbcero\n_START_SECTION_\nVida\n_START_PARAGRAPH_\nEmilia Bernal Ag\xc3\xbcero va n\xc3\xa9ixer a Nuevitas (prov\xc3\xadncia de Camag\xc3\xbcey), on la seva mare era mestra, a m\xc3\xa9s de poeta, i en una fam\xc3\xadlia llargament compromesa en la lluita per la independ\xc3\xa8ncia cubana d\xe2\x80\x99Espanya, per la qual cosa havia sofert persecuci\xc3\xb3 i exili. Durant la Guerra d\xe2\x80\x99Independ\xc3\xa8ncia de Cuba, el 1895, la fam\xc3\xadlia va emigrar breument a Santo Domingo, per\xc3\xb2 la manca de recursos els feu tornar ben aviat a Cuba. Ella mateixa narra la seva infantesa i adolesc\xc3\xa8ncia al llibre Layka Froyka: El romance de cuando yo era ni\xc3\xb1a, que va escriure el 1919 durant el seu exili a Nova York. Amb un estil am\xc3\xa8, hi relata la vida quotidiana d'una nena de l'interior de l'illa, que transcorre sense gaire consci\xc3\xa8ncia del que li toca viure, mentre els cubans lluiten per deixar de ser una col\xc3\xb2nia espanyola._NEWLINE_Instal\xc2\xb7lada a L'Havana entorn de 1910, en aquesta \xc3\xa8poca va comen\xc3\xa7ar a donar-se a con\xc3\xa8ixer escrivint per a diverses publicacions com La Naci\xc3\xb3n, Bohemia, Social, i El F\xc3\xadgaro  i un cop doctorada en Pedagogia el 1914, va treballar de professora de Gram\xc3\xa0tica i Literatura a l'Escola Normal de L'Havana.\n_START_SECTION_\nLa tasca com a traductora\n_START_PARAGRAPH_\nInici\xc3\xa0 aviat la seva tasca com a traductora, que comen\xc3\xa7\xc3\xa0 amb l\xe2\x80\x99obra d\xe2\x80\x99escriptors portuguesos com Antero de Quental, i despr\xc3\xa9s Jo\xc3\xa3o de Deus Ramos, Guerra Junqueiro i Antonio Nobre. Tamb\xc3\xa9 tradu\xc3\xad els poemes de Rosal\xc3\xada de Castro. I emprengu\xc3\xa9 m\xc3\xa9s endavant la traducci\xc3\xb3 d\xe2\x80\x99autors catalans: Maragall, Verdaguer, Joan Alcover, Josep Carner, Alfons Maseras, Ventura Gassol, i especialment de l'obra de Joaquim Folguera. Cap als anys quaranta i cinquanta tamb\xc3\xa9 tradu\xc3\xad els autors brasilers Paulo Menotti del Picchia i Cassiano Ricardo.\n_START_SECTION_\nEls viatges\n_START_PARAGRAPH_\nVa passar la major part de la seva vida a l'estranger. A partir dels anys vint viatj\xc3\xa0 per diversos llocs d\xe2\x80\x99Europa, i va fer estades a Par\xc3\xads, Roma, Coimbra, Lisboa, Granada, Madrid, Mallorca i Barcelona. Despr\xc3\xa9s de 1935 va rec\xc3\xb3rrer el sud del continent americ\xc3\xa0 com a Agregada Cultural de Cuba. _NEWLINE_A Madrid va passar per la Residencia de Estudiantes i va fer recitals al Centro de Galicia de Madrid, a l'Ateneo o al Circulo de Bellas Artes, on va presentar les seves versions de poetes catalans, i va viatjar fins a Granada, on va con\xc3\xa8ixer Manuel de Falla. Entre 1931 i 1932 visqu\xc3\xa9 a Mallorca; el que hi va escriure es public\xc3\xa0 m\xc3\xa9s tard en un recull de vers i proses que du el nom de l'illa. En les seves diverses estades a Barcelona, a finals dels anys vint i comen\xc3\xa7aments de la d\xc3\xa8cada dels 30, la seva obra fou \xc3\xa0mpliament divulgada i coneguda i pronunci\xc3\xa0 confer\xc3\xa8ncies o ofer\xc3\xad lectures po\xc3\xa8tiques a la Facultat de Filosofia i Lletres i l'Ateneu Barcelon\xc3\xa8s, per exemple, o b\xc3\xa9 al Club Femen\xc3\xad i d'Esports, la Resid\xc3\xa8ncia d'Estudiants de la Universitat Industrial o la Resid\xc3\xa8ncia Internacional del Palau de Pedralbes, on feia estada.\n_START_SECTION_\nLlegat i mem\xc3\xb2ria\n_START_PARAGRAPH_\nDe la seva relaci\xc3\xb3 amb l'escriptor mallorqu\xc3\xad Lloren\xc3\xa7 Villalonga sorgiren els personatges literaris Silvia Ocampo (1935), Madame Dillon (1937) i Fedra (1932), la inspiraci\xc3\xb3 dels quals se sol atribuir a la persona d\xe2\x80\x99Emilia Bernal._NEWLINE_La Fundaci\xc3\xb3 que porta el seu nom atorga anualment el \xc2\xabPremi literari Emilia Bernal\xc2\xbb, durant la Semana de la Cultura Nuevitera._NEWLINE_El 2014, amb motiu del 130\xc3\xa8 aniversari del seu naixement, la seva ciutat natal li va retre un homenatge i es va fer el documental Emilia Bernal, palabras vitales entre el horizonte y la ribera, de la realitzadora Maydel\xc3\xadn Olaz\xc3\xa1bal."